
        
            
                
            
        

    
	АРТУР КЛАРК

	 

	МАРГААШИЙН НАР МАНДАХГҮЙ

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1989 онд эрхлэн хэвлүүлсэн “ЛУУ ЦАГ (зөгнөлт зохиолын түүвэр)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

МАРГААШИЙН НАР МАНДАХГҮЙ

	(No Morning After)

	 

	Орчуулсан С. Эрдэнэ

	 

	— Энэ яасан аймшигтай юм бэ! хэмээн Дээд ерөнхий эрдэмтэн дуу алдаад, — Үнэхээр яах ч арга алга уу? гэхэд

	— Их Цэцэнтэн минь, тун хэцүү байна. Тэдний гараг манайхаас гэрлийн таван зуун жилийн зайтай бөгөөд холбоо тогтооход явдалтай байна. Гэвч бид яаж ийгээд холбоо тогтооно. Харин гол бэрхшээл үүнд байгаа юм биш. Тэдний телепати чадвар маш сул учраас бид өнөөг хүртэл тэдэнтэй харилцаж чадахгүй байна.

	Нам гүм болов. Дээд ерөнхий эрдэмтэн байдлыг тал бүрээс нь цэгнэж үзээд, урьдын адил цорын ганц зөв шийдвэрээ гаргалаа.

	— Оюун билигт аливаа амьтанд онцгой телепати чадвартай бодгаль ямар ч атугай байх ёстой. Мэдээг заавал хүргэх хэрэгтэй.

	— Мэдлээ, их Цэцэнтэн минь, гүйцэтгэе.

	Ийнхүү Тхаар гарагийн оюун ухааны төвөөс асар хүчтэй долгион сансрын хөлгүй их уудмыг зүсэн одлоо. Тэд гагцхүү уг долгионыг хүлээж авч чадахуйц онцгой телепати чадвартай оюун билигт хүнийг хайж байв. Ингээд Азын тэнгэрийн ачаар Уильям Кроссыг олжээ.

	Уильям Кроссыг олсон нөхцөл байдал үнэхээр тохиолдлын байсан бөгөөд ийм аз ойрын сая жилд л лав дахин тааралдахгүй байсан биз.

	Түүнийг олсон азтай гурван учрал байлаа. Аль нь гол үүрэг гүйцэтгэснийг хэлэхэд хэцүү юм. Юуны өмнө түүний оршин сууж байсан газрыг хэлэх хэрэгтэй. Зарим үед усны дуслыг нарны гэрэл нэвтлэн гарахдаа галт шилний туяа лугаа адил асар хүчтэй болдог шиг Тхаарын долгион дэлхийд туссанаар дэлхий агуу том галт шилний үүрэг гүйцэтгэж тусгалын төвд нь Уильям тааралдсан байна. Хэдийгээр энэ тусгалын төвд өөр өчнөөн мянган хүн байсан боловч тэдний дунд Уильям шиг пуужингийн инженер хүн байгаагүй бөгөөд сансар огторгуй тэдний ухаан бодлыг тэгж бүрэн эзэмддэггүй байлаа.

	Үүний зэрэгцээ, тэднээс ялгарах бас нэг нөхцөл гэвэл, Уильям ухаан балартталаа согтож, уйтгар гуниггүй уран санаашралт ертөнцөд аялахад бэлэн болоод байсан яг тэр мөч таарсан явдал юм.

	Тэрээр цэргийн эрхтнүүдийн санаа бодлыг ойлгож байсан нь мэдээж: — «Доктор Кросс, таныг сансрын хөлөг бус харин пуужин бүтээ гэж бид мөнгө төлж байгааг та мэдэж байгаа биз дээ. Чөлөөт цагаараа та юу хийх нь таны хувийн асуудал. Харин тэр сансрын хөлөг бүтээх гэж дурлаад байгаа программаараа тооцоолон бодох төвийн ажлыг хүндрүүлэхгүй байхыг хүсье» хэмээн генерал Поттер шахалт үзүүлсэн эвгүй дуугаар сануулсан билээ.

	Үүнээс том эвгүй явдал гэж юу байх вэ дээ. Гэсэн ч доктор Кросс тэдэнд учиргүй их хэрэгтэй хүн л дээ. Гагцхүү тэрээр үүнд нэг их итгэдэггүй юм. Ер нь тэр юунд ч итгэдэггүй билээ. Дээр нь бас Бренда нь хоёрдмол амьдралаа эцэс болгоод Жоонни Гарднерийг дагаад алга болоод өгчээ.

	Уильям ийнхүү шанаагаа тулан, шилэн аягатай ягаавтар шингэнээс хараа үл салган түшлэгт сандалтайгаа нааш цааш хөнгөн савласан шиг сууж байлаа. Толгойд нь өчүүхэн ч бодох санах юмгүй, элдэв шаналгаа, хориг саад үгүй болжээ...

	Яг энэ мөчид Тхаар гарагийн нягтруулсан оюун ухаан баярласандаа дуу алдахад Уильямын өмнө байсан хана утаа манан дунд уусан алга болж тэрээр эцэс төгсгөлгүй харанхуй хонгил руу ширтэж байгаа мэт санагджээ. Үнэндээ ч тийм л байв.

	Уильям уг үзэгдлийг тийм ч тоомжиргүй бус ажиглан суулаа. Хэдийгээр энэ үзэгдэл илт шинэ соргог зүйл боловч түүний урьдын хий үзэгдлүүдийг яаж гүйцэх вэ дээ. Чихэнд нь юм шивнэх шиг болоход Уильям нэлээд хугацаанд анзаарсангүй. Бүр ухаангүй согтуу байхдаа ч өөрөө өөртэйгөө ярьдаггүй хүн юм чинь.

	— Билл! Анхааралтай сонс. Энэ мэдээ онцгой чухал шүү гэх сонстов.

	Билл үүнийг ерөнхий зарчмын дагуу: «Энэ ертөнцөд үнэхээр чухал зүйл байдаг юм уу? хэмээн үгүйсгэв.

	— Бид чамтай алс холын гарагаас ярьж байна. Бид холбоо тогтоож чадсан цорын ганц хүн чи тул биднийг ойлгох хэрэгтэй гэж нөхөрсөг боловч албадангуй шаардав.

	Билл яльгүй эвгүйцэх аядав. Гэвч энэ нь нэг л хөндлөнгийн юм шиг санагджээ. Ухаан санаа нь төвлөрч өгөхгүй байв. Тэрээр, ийм юм сонсох ч гайхалтай юм даа гэж боджээ. Яах вэ чалчиж л байг, анзаарахгүй л байя гэж шийдээд: 

	— Тэгвэл илтгээд бай даа гэчхэв.

	Гэрлийн таван зуун жилийн тэртээх Тхаарынхан барьц алдаж сандарцгаав. Чухам юунаас болоод байгааг бүү мэд, нэг л юм илт болж өгөхгүй байлаа. Гэсэн ч болно, бүтнэ гэж найдаад холбоогоо үргэлжлүүлэхээс өөр зам байсангүй.

	— Манай эрдэмтдийн бодож тооцоолсноор танай нар чинь дэлбэрэх гэж байна. Дэлбэрэлт гурав хоногийн дараа буюу яг далан дөрвөн цагийн дараа болно. Энэ аюулыг зайлуулах ямар ч арга алга. Гэвч тэвдэх хэрэггүй! Бид та нарт туслахад бэлэн байна.

	Хий юм сонсох нь Биллд таалагдаж эхэлсэн учир

	— Тэгээд цааш нь... гэж шавдуулахад:

	— Бид чиний одоо яг ширтэж суугаа орон зайн хонгил шиг гүүр тавина. Үүнийг чамд онолын талаас нь тайлбарлаж ойлгуулахад хэцүү байна.

	— Байзнаарай! Би согтуу биш эрүүл ухаантай үедээ ч гэсэн муугүй л математик ч хүн дээ гэж Билл дургүйцээд, — Би энэ талаар зөгнөлт зохиолд уншсан юм. Та нар гажуу орон зайн богино холболт маягийн юм л яриад байна аа даа. Энэ ч Эйнштейнээс ч өмнөх үеийн эртний юм шүү дээ! гэхэд нь Тхаарынхан бүр алмайрч:

	— Танайхан мэдлэгийн ийм өндөр түвшинд хүрснийг бид даанч мэдсэнгүй. Гэсэн ч одоо онол ярих цаг алга. Товчхондоо энэ бол жишүү орон зайн дагуух ноль - транспортац бөгөөд ил тохиолдолд гучин долоодугаар хэмжигдэхүүн юм.

	— Бид танай гараг руу очих хэрэг үү!

	— Үгүй ээ, та нар энд амьдарч чадахгүй л дээ. Орчлонд танай дэлхий шиг гараг маш олон бий. Бид та нарт тохиромжтойг нь олсон. Та нар өөрсдийн хамгийн ойрын хэрэгцээтэй юмнуудаа аваад бидний тавьсан хонгил руу л зөвхөн орох үлдээд байна... Бид танай гараг руу мянга мянган  тийм хонгил тавьж та бүгдийг аварна. Тэгээд та нар шинэ соёл иргэншил байгуул. Үүнийг л чи засгийн газартаа хэлж ойлгуулах ёстой юм.

	— Тэд тэгээд л намайг сонсох юм гэнэ дээ. Та нар яахаараа ерөнхийлөгчтэй шууд өөрсдөө ярихгүй байгаа юм бэ? гэж Билл егөөдөв.

	— Бид ганц чамтай л холбоо тогтоож чадлаа. Бусад хүмүүстэй яагаад ч болохгүй байна. Шалтгааныг нь сайн тогтоож чадахгүй байна.

	Билл өмнөх хоосон лонхоо гөлөрсөөр:

	— Би та нарт тайлбарлаад өгч чадах байх шүү гэж дуугарав. 

	Лонхонд байсан архи ч өөрийн үнэ цэндээ үнэхээр дүйсэн чансаатай эд байлаа. 

	Хүний уураг тархи гэж мөн ч гайхамшигтай зүйл ажгуу! Билл өнгөрсөн долоо хоногт дэлхийн сүйрлийн тухай нэг өгүүллэг уншсан бөгөөд ер нь ч тэгээд тэр мангар пуужингуудтай таван жил зууралдсан хүний хувьд дээрх яриа, хонгил, гүүр гэх мэтчилэн нь онцын гойд юм биш байлаа...

	— Хэрэв нар дэлбэрчихвэл юу болох вэ? гэж Билл хий үзэгдлийг гэнэдүүлж балмагдуулах санаатай асуув.

	— Танай гараг агшин зуур ууршин алга болно. Мөн нарны аймгийн бусад гарагууд, Бархасбадь ч ялгаагүй, бүгд л ууршина.

	Уран санааны ийм далайцыг Билл аргагүй хүлээн зөвшөөрлөө. Ийнхүү оюун ухаанаараа даажигнан баясаж, түүний чадварыг эргэцүүлэх тусам тэр нь түүнд улам таалагдаж байлаа.

	— Эрхэм хүндэт хий үзэгдэл минь! гэж гунигтайгаар эхэлжээ... — Чамд юу гэж хэлэх гэж байгааг минь мэдэж байна уу? Үүнээс илүү юм яаж ч зохиох вэ дээ. Цөмийн зэвсэг, юмны үнэ нэмэгдэж байгаа гэх зэрэгт сэтгэл түгших хэрэггүй болчихно... Ай даа, мөн ч сайхан байна даа! Энэ ч ёстой нэг мөрөөдөж суухаар эд юм даа! Таатай мэдээ ирүүлсэнд их баярлалаа! Харин одоо ирсэн замаараа сурсан дуугаа дуулаад харьж үз, тэр гүүр мүүрээ аваад явахаа мартуузай гэв.

	Энэхүү мэдэгдэл Тхаарынхныг ямар байдалд оруулсныг дүрслэхэд бэрхтэй. Тэжээлт шингэн дотор хөвж буй Дээд ерөнхий эрдэмтний уураг тархи захаасаа шарлаж эхлэв. Хантиилийн довтолгооны үед л нэг удаа ингэсэн ажээ. Арван таван сэтгэл судлагч мэдрэлийн гажигтай болжээ. Сансрын физикийн хүрээлэн дэх гол компьютерын бүх хэмжүүр ноль зааж гэнэт шатав.

	Энэ үед дэлхий дээр Уильям Кросс харин гаарч байлаа. Тэрээр хэнхдэгээ нүдэж:

	— Намайг харцгаа! Сансрын хөлөг бүтээх гэж бүх насаараа зүтгэсэн. Гэтэл намайг дайны пуужин хий гэж албадаж байна. Зөвхөн бие биеэ л хороохын тулд шүү дээ! Нар маань энэ ажлыг хэнээс ч илүү хийнэ дээ! гэнэ.

	Тэрээр энэхүү «аятай» боломжийн нөгөө нэг талыг хэсэг бодсоноо:

	— Брендад ч ёстой нэг сайхан бэлэг болно доо! Жооннитойгоо үнсэлцэж байхад нь гэнэтхэн ПИН! гээд л... хэмээн тавлан хөхөрч суулаа.

	Билл хоёр дахь лонх вискигээ задалж өмнөө нээгдсэн шинэ төлөвт автагдан Тхаарын хонгил руу дахин ширтлээ. Түүн дотор од мичид анивчин гойд сайхан байна. Билл өөртөө болон өөрийнхөө уран сэтгэмжид бахдан биширч байв. Хүн болгон ч ийм хий юм үзэх хувьтай биш дэг ээ!

	— Билл! Хүн болгон чам шиг биш шүү дээ! хэмээн Тхаарын оюун ухаан цөхөрсөн дуугаар гуйв.

	Билл эл философийн асуудлыг тун айхтар тунгаан бодлоо.

	Яагаад ч юм бэ орчин тойрноо гэнэт гялбуулж эхэлсэн шилэн аягатай ягаавтар шингэн дотрыг нь бүлээсгэсэн хэмжээнд л дээ.

	— Үгүй шүү, тэд чинь надаас хавьгүй дор гэж доктор жуумалзав.

	Тхаарын оюун ухаан цөхрөн гасалж холбоо тасарлаа.

	Билл эхний хоёр хоног шартан тарчилсан болохоор юу ч санасангүй. Гурав дахь өдөр бага сага юм бүдэг бадаг санаанд нь орж сэтгэл нь зовних аядсан боловч тэр өдөр Бренда нь буцаж ирсэн тул юун юм хум эргэж санахтай мантай болжээ.

	Тэгээд мэдээж, дөрөв дэх өдөр гэж байсангүй.

	 

	 

	АРТУР ЧАРЛЬЗ КЛАРК 

	 

	Английн нэрт зохиолч, уран зөгнөлч, эрдэмтэн 1917 онд Майнхедэд төрсөн. 

	А. Кларк «Тэнгис давсан дуун» нэртэй шинжлэх ухааны хялбаршуулсан ном болон роман, туужуудаас нь «Хүүхэд ахуй нас минь дуусжээ», «Хот ба одод», «Сансрын тэнэмэл аяс», «Ангарагийн элс», «Раматай уулзсан нь», 1978 онд бичсэн «Энхжиний оргилуур» зэрэг нэрд гарсан олон арван зохиолууд туурвижээ. Түүний «Энхжиний оргилуур» роман нь шинжлэх ухааны уран зөгнөлт төрлөөр бүтээсэн хөдөлмөрийнх нь нэг ёсны тайлан болохоор арав гаруй жил заржээ. 1962 онд шинжлэх ухааны нийтлэг зохиолоороо олон улсын Калингийн шагнал, 1956 онд «Од» өгүүллэг бичиж «Хьюго»-гийн шагнал тус тус хүртжээ.

	А. Кларкийн «Сарны тоос», «Өлгий», «Утас дуугарав» зэрэг зөгнөлт өгүүллэгийг монгол хэлээр хэвлэн гаргаж уншигчдад хүргэсэн болно.

	 

	Б. Лхагваажав

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	УРАН ЗӨГНӨЛИЙН СЭТГЭЛ САНААНЫ ӨРНӨЛТ

	«Атомын», «Сансрын», «Автомат удирдлагын» гэхчлэн адилгүй нэр хайрлан байж бид хорь дахь зууныхаа «сүүлийг мушгидаг» дээр тун ойртлоо. Шинжлэх ухаан - техникийн дэвшилд бүхнийг чадагч их хүчинд итгэх итгэлээрээ, түүний үр шимийг алхам тутамдаа хүртэх боломжоороо өнөөгийн хүмүүс онцгой байгаа нь аргагүй ээ. Шинжлэх ухаан - техникийн бүх салбарын хөгжилд гарсан энэ дорвилог үсрэлттэй, алхаа гишгээгээ тохируулах нь өнөөгийнхний нийтлэг, байнгын хэрэгцээ юм. Гэхдээ хүний оюуны хэрэгцээ өнөөгийн боломжоор хязгаарлагддаггүй нь бүр эртнээс тодорхой болсон зүйл аж. Энэ нь оюун ухааны хөгжлийн зайлшгүй хэрэгцээ, өөрийгөө төгөлдөржүүлэн сайжруулах арга учраас танин мэдэх тэр хууль зүйнхээ дээгүүр зоригтой дүүлэн, ер бусын төсөөлөл, үл итгэм уран сэтгэмж, хосгүй гайхамшигт дүр зургийг бүтээж байдаг. Энд жигүүр ургуулж, нийтэд хүргэх хамгийн зохимжтой арга нь уран сайхан байсан бөгөөд чухамхүү үүний ачаар ямар ч үеийн, ямар ч зоримог давуулал байлаа ч гэсэн нийтийн хүсэл тэмүүллийн хүрээнд тохирч, юуны өмнө гоо сайхны таашаалаар нь дэмжин сэтгэл санааны өрнөлтөд тэжээл болж байжээ. Өөрийнхөө мэдлэг чадвараас хэтэрсэн юмны тухай ярья гэвэл түүнийг цэвэр «нүцгэнээр» нь биш, урлаг болгож тавих тэр хуулийг хүмүүс маш дээр үеэс эзэмшиж ирсний гэрч баримт ардын үлгэрээс эхлээд бидний алхам тутамд хүртэгдэж оюуны таашаал өгч байдаг.

	Сэтгэлгээний төрөл бүрийн халилыг ашиглан бүтээдэг уран зохиолын бүхэл бүтэн чиглэл хэлбэршин тогтоод нэлээд удсан боловч манай энэ үед онцгой цэцэглэн дэлгэрч байгаа нь гайхалтай хэрэг биш, хүний нийгмийн хүрч хөгжсөн тэр их өндөрлөгийн зүй ёсны үр дагавар юм.

	Хэдийгээр оройтсон нь мэдээж боловч, эдүгээ цагийн манай монгол хэлэнд ийм төрлийн зохиолыг «зөгнөлт» гэдэг болсныг эргэн тунгаахад илүүдэхгүй мэт санагдах тул холбогдох бодлыг хоёр өгүүлбэрээр илэрхийлэн, уншигч таныхаа юу гэхийг сонсъё уу. Монгол хэлний товч тайлбар тольд «Зөгнөл - зөгнөх үйлийн нэр», «Зөгнөх - юмыг урьдчилан төсөөлөн мэдэх» хэмээн тайлжээ. Ингэхлээр зөгнөл маань болох үйл явдлыг цагаас урьтаж тааварлан мэдэх гэсэн ойлголт байж таарлаа. Ийм тохиолдолд зөгнөлд гарч буй үйл явдлыг эрт орой алин боловч биелэгдэх зүйл хэмээн уншигч итгэхэд хүрнэ. Гэтэл өнгөрсөн цагийг эргүүлж авчрахаас (цаг үеийн машины) авхуулаад хэт орон зай, цаг хугацааны гэхчлэн ерөөс зөгнөлийн ихэнх гол салбарт хүний танин мэдэх чадвар, шинжлэх ухааны бүтээх боломж, материалын оршин тогтнох хэлбэрийн хязгааргүйг хэчнээн дахин үнэлэн үзлээ ч гэсэн хэзээ ч үл биелэх юмны тухай бичдэг шүү дээ. Энэ нь болохгүй юмыг болгож, байхгүй юмыг байлгасан мөртөө уншигчаа ер бусын ертөнцөд хөтлөн аялуулж чадсан уран сайхны тэр өндөр боловсруулалт үл биелэх үйл явдлын шугамаар дамжуулж хэлж чадсан нийгмийн дүгнэлтийнхээ ачаар л амилан босож «Зам явахаа» олж авсан хэрэг ээ. Сарны, Ангарагийн оршин суугчидтай бид уран зохиолоор олонтоо уулзсан хэдий ч чухамхүү очоод үзэхээр тэнд ямар нэгэн амьс гэж байсангүй. Үүний төлөө уншигч, зохиогчийг буруутгаж, зэмлээгүй нь маргаангүй ээ.

	Манай «Зөгнөл» гэж хөрвүүлж авсан үгийн уул утгыг толиноос үзвэл эх хэлээрээ бололцоогоо давуулан сэтгэх гэсэн санаа байгаа юм. Тэгэхлээр энэ биелэх үү, үгүй юү гэдэг асуултаас гадуур, алив мэдлэг боломжоос сэтгэлгээний аргаар даван гарсан тохиолдлыг, мөн тийм аргаар бичсэн зохиолыг хэлж байгаа нь магад. Бид ийм аргаар бүтсэн зохиолд «Зөгнөл» гэдэг нэр өгвөөс нөгөөх уугуул сэтгэлгээ, зан үйлэнд хэвшсэн «Зөгнөл» маань заавал танин мэдэх хэрэглэл, арга ухаан зарахгүйгээр зайлшгүй болох юмыг урьдчилан мэдэх тухайн ойлголт, байж чадахгүйд хүрээд байна. Монголчууд «зөн сонин», «зөнтэй хүүхэд» гэхчлэн ярихдаа тэнд гарцаагүй биш ч гэсэн магадгүй болох юмны тухай ойлголт агуулж байдаг биз дээ. Тэгэхлээр үе үе цухалзах болсон «Уран сэтгэмжийн» гэдэг нь арай ойролцоо очиж мэдэх юм биш биз дээ. Ховор биш тохиолдолд зохиолд гарсан санаа дүгнэлт тэр ч байтугай зарим үйл явдалд амьдралд биелдэг нь үнэн. Гэхдээ энэ нь зохиолчийн өмнөө тавьсан зорилгоос урган гарсан зүй ёсны гол үр дүн нь биш юм. Ер нь уран зохиол шинжлэх ухааны үйлийг өрсөн хийх, түүнийг аливаа мухардал төөрөгдлөөс гаргах зорилт огт тавьдаггүй бөгөөд тавих ч хэрэггүй юм. Учир нь шинжлэх ухаанд өөрт нь ирээдүйгээ хол ойр харж боловсруулах арга ухаан, хүч боломж хамаагүй их байх шүү дээ. Харин биелдэг нь юуны хүч вэ гэвэл, тухайн зохиолч шинжлэх ухааны үр дүнгээс шууд «будаа идэж», түүний хөгжлийн чиг хандлагад ерөнхийдөө захирагдаж бичсэний тул тийм болж буй хэрэг юм. «Үг хөөхөөр, үхэр хөө» гэдгийг бодсон ч, ганц үгийн хувьд нь бодсон ч зохиолын тухайн төрлийг юу гэх нь нэг их чухал биш санагдаж болох боловч нэр томьёо буруу тогтсоноос түүнд хамаарч байгаа ойлголт агуулгаараа тохирохгүй болж элдэв будилаан тарих талтай байдаг. Жишээ гэхэд, «Зөгнөл» гэдэг үгийн заншмал утгад тохирсон тийм зохиолыг манай уншигчид нэхэж, таны тэр зохиолын биелэх хугацаа хэдийд вэ? гэх юм уу, ер үл биелэх юмны тухай бичив хэмээн зэмлэдэг заншил тогтвол орчин, цагийн бусад үндэсний уншигчдаас тун хол тасарч харагдах юм.

	Манай уншигчдын ихэнх нь хүүхэд залуус. Уншигчдын судалгаанаас үзэхэд, ийм насныхан зөгнөлд (заншсанаар нь ингэж хэрэглэв) юм юмнаас их дуртай байдаг аж. Энэ нь тэдний дэвэргэн сониуч зантай голчлон холбогдох мэт боловч ирээдүйн их бололцоог нээн харж, түүнд өөрсдийн амьдралыг тохируулах хүсэл нь бас нөлөөтэй биз ээ. Чухамхүү зөгнөлт зохиол сонирхсоныхоо ачаар ирээдүйд шинжлэх ухаан - техникийн салбарт хүчээ сорих шийдвэр гаргасан гэх хүмүүс маш олон тохиолддог аж.

	Энэ бол уран зохиолын дурдсан төрөл нийгэмд гоозүй, уран сайхны хүмүүжил олгох үндсэн үүргийнхээ зэрэгцээ шинжлэх ухааны сэтгэлгээгээ хөгжүүлэх тэр чиглэлд хүч авьяасаа дайчлах эрмэлзэл сонирхолтой хүмүүс олноор төрөхөд үнэлж баршгүй их тус хүргэдгийн гэрч юм. Социалист монголын уншигчид, түүний залуу үед зөгнөлт зохиолын хүрэлцээ үнэхээр хомс байгааг бид юугаар ч цагаатгаж чадахгүй. Одоо өдрийн од шиг гарч байгаа зөгнөлт зохиол, үндэсний зохиолчдын «Маргаашийн мэнд» бяцхан эмхэтгэл, хоёр жилд нэг удаа зургаахан хэвлэлийн хуудсанд багтаан гаргаж байна. Үүнийг уншигчдын тоо, хэрэгцээ хоёртой харьцуулбал юухан байх билээ.

	Бид уншигчдын бодит хэрэгцээ, нийгмийн шаардлагыг харгалзаж зөгнөлт зохиолыг судлах, сурталчлах, сонирхон оролдогчдыг хөхиүлэн дэмжих талаар өрнүүн ажил зохиох хэрэгтэй бөгөөд энэ нь дан ганц Зохиолчдын эвлэл төдийгүй хүүхэд залуучуудын байгууллагын үүрэг байх нь дамжиггүй.

	Эх хэлээрээ зөгнөл уншдаг, хүмүүсийн хэрэгцээг бага боловч хангах зорилгоор бид «Уран зөгнөлт зохиолын дээж» гэсэн энэ анхны номыг гаргаж байна. Энд олон үндэсний зөгнөлийн төлөөлөгчид, тэдний харилцан адилгүй хэлбэр шинжийн зөгнөлт зохиол орсон юм. Анхны энэ номд бид манай уншигчидтай ямар нэг хэмжээгээр танил болсон зохиолчдын бүтээлээс авах гэж оролдлоо. Яагаад гэвэл орчин үеийн зөгнөл, хэлбэр маяг, зөгнөлийн далайцын хувьд асар олон болсон бөгөөд зарим талаар ер бусын мэт санагдаж болохуйц учир танил өнгө аясаас түүнд алгуур (дараачийн цувралаар) дамжин хүрэх нь зүйтэй гэсэн бодолд захирагдсаных. Мөн энд орчуулах эрдмийн авьяас харилцан адилгүй хүмүүс зөгнөлт өгүүллэгийг сонирхон эх хэлнээ хөрвүүлсэн нь нэн таатай санагдана. Харин зохиогчийн өнгө аясыг аль болохоор хадгалах талаар бид ч Улсын хэвлэлийн нэгдсэн редакцын газар ч чухалчлан анхаарсан болно.

	Таны өмнөө дэлгэсэн энэ ном, орчин үеийн зөгнөлд зонхилж байгаа гол гол чиглэлийн тухай ерөнхий төсөөлөл олгоход хараахан хүрэлцэхгүй байж мэднэ. Орон зай, цаг хугацааг зөгнөлийн аргаар эзэмших, дэлхий түүний орчин, сансрын нууцад нэвтрэх, манай гарагийн сэтгэл зовоож байдаг элдэв асуудлыг шийдэх, амьд ертөнцийн нандин нууцыг тайлан ашиглах зэрэг уламжлалт сэдвээс нийгмийн тухай, сэтгэлзүйн тухай зөгнөлд шилжих өвөрмөц үйл явц эдүгээ илэрхий ажиглагдах болжээ. Энэ бол нэг талаас хүн - байгаль хоёрын, нөгөө талаас хүний бие сэтгэл - шинжлэх ухаан - техник хоёрын харьцаа нарийн төвөгтэй болж ирсэнтэй холбоотой нь мэдээж. Гэхдээ манай үеийн нийгмийн чиглэлийн зөгнөлд шийдвэрлэх байрыг дэлхий гараг дээр «ноёлж буй» үзэл суртлын зарчмын хувьд эсрэг тэсрэг туйлшрал, нийгмийн адилгүй байгуулал, шинжлэх ухаан - техникийн болон эдийн засгийн боломжийг адилгүйгээр ашиглах байдлаас амьдрал ахуй, сэтгэл оюунд тусах нөлөөг тайлан, эрүүл ухааны мөнхийн ялалтыг дуулах явдал гол бөгөөд нэн тулгамдсан чиглэл хэвээр байх болно.

	Шинжлэх ухаан - техникийн зөгнөлд (шинжлэх ухаан - техникийн үр дүнд хүрэх, түүнийг ашиглах чиглэлд үйл явдал өрнөж, мөн энэ давхаргад хамаарах баатрууд үйлчилдэг чиглэл) сансар судлал онцгой өргөн дэвжээ нээж байгаа болохоор сүүлийн хорин жилд энэ чиглэлийн зохиол зонхилох байр эзэлж байлаа. Ийм зохиолыг эх хэлнээ буулгахад манай үгийн санд тэр бүр хэлбэршээгүй огторгуй одон орон; сансрын техникийн болон шинжлэх ухааны бусад салбарын нэр томьёоны бэрхшээлтэй тулгарах тал нэн тэргүүнээ ажиглагдаж байна. Биологийн ирээдүйг зөгнөхөд мөн ийм асуудал тулгарах төлөвтэй. Тухайн байдлыг харгалзан, шаардлагатай чухал нэр томьёог (зохиогчийн санаанаасаа авсан нэрс ч их байдаг) эх хэлнээ хөрвүүлэх юм уу, тайлбарлах шаардлага ч багагүй гарч байна. Энд физик - техник, генетикийн салбарын нэр томьёоны толь гарвал их нэмэр болох нь мэдээж. Одоохондоо зөгнөлчид сансрын нисэгчид юм уу, хэн нэгэн эрдэмтэнд очиж тусламж гуйх нь хамгийн дөт зам байна. Үүнийг ч гэсэн санаачилгатай дүүрэн ашиглавал бага юм биш ээ. Товчоор хэлбэл зөгнөл сонирхон оролдогчдод дайчин шантаршгүй эрэл хайгуул урлах зүйн хувьд ч зөгнөлт санааны шугамаа олж тавих талд ч дутагдалтай байгаагаас эрин үеийн уншигчдын хэрэгцээг хангахгүй улбагар юм гаргахад хүрч байгааг нуух явдалгүй юм. Эцсийн эцэст бидний «зөгнөл» гэж нэрлээд байгаа сэтгэмжийн тэр халил, агуу их дүүлэлт л хүнийг хүн болгож, үргэлж урагш нь дагуулж байдаг, идэвхтэй амьдралын мөнхийн зайлшгүй чанар, манай оюун санааны шавхагдашгүй хүчин юм болохоор алив уншигчийн санаанд элбэг багтах «зөгнөлийг» бид тэдэнд барьж яахан болох билээ. Манай эхлэн бичигчид зөгнөлт санааг хүн бүрд байдаг, оюун ухааны зүй ёсны шинж гэдгийг бодохгүй, зөгнөлийн нийгмийн үүргийг гүйцэд ухамсарлахгүй, нийт хүн төрөлхтний хувьд биш, тодорхой үндэстэн, газар нутгийн хүрээнд бодож зохиолын шугамаа сонгох зэргээр алдах нь олонтоо үзэгдэж байна.

	А. П. Чехов, «Үржүүлэхийн хүрд үндэснийх байдаггүй шиг шинжлэх ухаан үндэсний гэж байдаггүй» гэж хэлсэн байдаг нь нефть олдоогүй газраас нефть олсон маягаар бичсэн юмыг «Зөгнөл» болгож болохгүй ээ.

	Шинжлэх ухааны сэтгэлгээний түвшин энд тэнд өөр байж болох боловч түүний тухай ярихад хүрвэл нийт хүн төрөлхтний хүрээгээр авч үзнэ гэсэн санаа юм. Бидний бас өөр алдаа гэвэл, ямар нэг сэдэв болчихмоор санаа олж авсандаа хөтлөгдөөд гол сүнс буюу урлах ухаанаа орхидог. Урлах арга дүй дутвал ямар догь санаа ч уран зохиол болж эс чадна. Хамтран зүтгэгч залуу нөхдөдөө төдийгүй, нийт уншигчдад дээрх бодлоо хүрээсэй гэж туйлаас бодохын учир энэ номын оршлыг боловч сул орхиж түвдсэнгүй. Үг олдож, үхэр холдохоос өмнө чухам энэ номынхоо тухай цөөн зүйл учирлах цаг болсон шиг санагдана.

	Уран зөгнөлийг «Утга зохиолын мөрөөдөл» гэж батлан хэлэх тийм ч амаргүй. Гэхдээ агуу их хүмүүс, сод ухаантан бүгд л уран сэтгэмжээр жигүүрлэж туурвилаа өнгөрүүлсэн гэдэг нь оргүй ч биш байх аа.

	Уран зөгнөлт ертөнцөд, зөгнөлт зохиолын эцэг гэж өргөмжлөгдсөн Жюль Верн, нийгмийн уран зөгнөлийн нэрт төлөөлөгч Херберт Уэллс зэрэг мэргэжлийн уран сэтгэмжийн зохиолчдоос гадна, дэлхийн сонгодог зохиолч Д. Дефо, Уэлл Жемс, Эдгар По, В. Гюго, С. Томпсон, П. Андерсон, Ж. Свифт, А. Додэ, А. С. Пушкин, А. Толстой нарын зохиол бүтээлд уран зөгнөл орхигдоогүй юм.

	Орчин үеийн монголын уран зохиолыг үндэслэгчийн нэг, манай их зохиолч Д. Нацагдорж, Эдгар Погийн «Алтан цох» гэдэг уран сэтгэмжийн туужийг эх хэлнээ хөрвүүлэн уншигч олондоо өргөн барьсан ба өөрөө «Харанхуй хад» гэдэг зөгнөлт өгүүллэг бичиж нийтлүүлсэн байна. Их зохиолч маань хувьсгалын эхэн үед монгол түмэнд уран сэтгэмжийн яруу сайхныг ойлгуулах гэж бөхөшгүй тэр зулыг бадамлан асаасан байна.

	Орчин үед, ЗХУ-ын утга зохиолын уран зөгнөлийн ертөнцөд шинэ шинэ эргэлт гарсаар байна.

	Дэлхийн уран зөгнөлт ертөнцөд хүндэтгэлтэйгээр нэр нь багтаж байгаа аугаа их эрдэмтэн, сансар судлалын эцэг К. Э. Циолковский, шантаршгүй зоригт уран сэтгэгч А. Беляев, XX зууны уран сэтгэмжийн яруу дууч И. Ефремов болон ЗХУ-ын төрийн шагналт зөгнөлт зохиолч Кир Булычев, А. ба В. Стругацкий нар, А. Казанцев, Г. Гуревич болон залуу уран зөгнөлч М. Пухов, В. Щербаков зэрэг зохиолчдын бүтээлээс гадна БНБАУ, БНАГУ, БНПАУ, БНСРУ, БНУАУ-ын зохиолчдын зөгнөлт өгүүллэгийг орчуулж энэ номд орууллаа.

	Үүний зэрэгцээ шинжлэх ухаан - техникийн талаар өндөр хөгжилд хүрсэн АНУ, Англи, Япон, Итали зэрэг орны уран зөгнөлийн нэрт төлөөлөгчдийн өгүүллийг багтаасан юм.

	Энэ дээж бичигт тийм ч амар шийдвэрлэгдэмгүй асуудлыг орон зай, цаг хугацаа, нийгмийн өмнө тавигдсан хүний хариуцлагыг итгэмээргүй орчин нөхцөлд шийдвэрлэж байгааг уншигчид мэдэх болно.

	«Шинжлэх ухааны чансаатай зөгнөлт зохиолыг сайтар эргэцүүлэн унших нь хэнд ч атугай арван жилийн цаадах ирээдүйг харахад тун хэрэгтэй» гэж сансрын нисэгч Георгий Береговой хэлсэнчлэн уран зөгнөл сонирхогч, мөрөөдөн тэмүүлэгч, уран сэтгэгч уншигч та бүхэнд оюуны зохих таашаал өгч уран сэтгэлгээний өрнөлт бүхий ирээдүй өөд тэмүүлэх эрчилсэн хүчинд чинь бага ч болов түлхэц болно хэмээн орчуулагч нөхөд маань найдсан нь магад.

	Цаашдын үйлсэд тустайг бодолцон, энэ номын чанар чансааны талаар ямар нэг санал байвал бага гэлгүй хэлэхийг уншигч олноос юуны өмнө хүсье. Энд бас үндэсний зөгнөлт зохиолын цаашдын хувь заяаны тухай уншигч түмнээс санаа тавьж бүх талаар өргөн дэмжих оргилсон хүсэлтэй гэдэгт итгэж байгаагаа бид давхар бодолцсон болно.

	Уран зөгнөлт зохиолын дээж номын дараачийн дугаар хүртэлх аян замын өлзийтэйд бадран дэгжих уншигч таны оюуны өрнөлийн хүчирхэг халил чинь огторгуйн хязгааргүй шиг байг гэж ерөөе.

